**Informatīvais ziņojums „Par Eiropas Savienības kohēzijas politikas programmas 2021. – 2027. gadam 4.3.5. specifiskā atbalsta mērķa “Uzlabot vienlīdzīgu un savlaicīgu piekļuvi kvalitatīviem, ilgtspējīgiem un izmaksu ziņā pieejamiem pakalpojumiem; pilnveidot sociālās aizsardzības sistēmas, tostarp veicināt sociālās aizsardzības pieejamību; uzlabot ilgtermiņa aprūpes pakalpojumu pieejamību, efektivitāti un izturētspēju” 4.3.5.4.pasākuma “Profesionāla un mūsdienīga sociālā darba attīstība” īstenošanu”**

**I. Informatīvā ziņojuma pamatojums**

1. Labklājības ministrijas sagatavotajā informatīvajā ziņojumā (turpmāk – ziņojums) ietverts priekšlikums Eiropas Savienības kohēzijas politikas programmas 2021. – 2027. gadam 4.3.5. specifiskā atbalsta mērķa “Uzlabot vienlīdzīgu un savlaicīgu piekļuvi kvalitatīviem, ilgtspējīgiem un izmaksu ziņā pieejamiem pakalpojumiem; pilnveidot sociālās aizsardzības sistēmas, tostarp veicināt sociālās aizsardzības pieejamību; uzlabot ilgtermiņa aprūpes pakalpojumu pieejamību, efektivitāti un izturētspēju” 4.3.5.4.pasākuma “Profesionāla un mūsdienīga sociālā darba attīstība” (turpmāk – 4.3.5.4. pasākums) īstenošanai[[1]](#footnote-1).

2. 4.3.5.4. pasākuma ietvaros plānots atbalsts sociālo pakalpojumu sniedzējiem, tai skaitā sociālā darba speciālistiem, iestāžu, nevalstisko organizāciju un to struktūrvienību vadītājiem, aprūpes speciālistiem un personām, kas nodrošina ģimenes asistenta pakalpojumu, sociālā darba studiju programmu studentiem un augstskolu, kuras akreditēta studiju virziena ietvaros nodrošina pirmā un otrā līmeņa augstākās izglītības studiju programmas sociālā darba jomā, mācībspēkiem. Mērķa grupa iekļauj ne tikai pašvaldību, bet arī nevalstisko organizāciju (turpmāk – NVO) un valsts iestāžu sociālo pakalpojumu sniedzējus, kā arī pašnodarbinātas personas. Mērķa grupa tiek paplašināta, jo nozarē valsts un pašvaldību iestādēm trūkst resursu, lai nodrošinātu sociālos pakalpojumus atbilstošā apmērā, tāpēc valsts un pašvaldības pērk pakalpojumus no NVO. Lai nodrošinātu vienotu izpratni par pakalpojumu saturu, kā arī līdzvērtīgu kvalitāti, nepieciešams profesionālās kompetences pilnveides procesos iesaistīt arī NVO sektoru. Atbalstu paredzēts nodrošināt kā profesionālās tālākizglītības programmu un profesionālās pilnveides izglītības programmu izstrādi un īstenošanu, augstākās izglītības programmu pilnveidi un īstenošanu, kā arī supervīzijas nodrošināšanu. Tāpat tiek plānota metodiku izstrāde un mācību programmu izstrāde, kā arī šo programmu īstenošana metodiku apguvei. Vienlaikus 4.3.5.4 pasākuma ietvaros paredzēts izveidot profesionālā atbalsta tīklu sociālā darba attīstībai, tai skaitā izstrādāt starpdisciplinārās ekspertu komandas darbības modeli, īstenot pilotprojektu modeļa ieviešanai, kā arī pasākumus līderības attīstībai sociālā darba jomā. Līdztekus iepriekš minētajām darbībām ir plānota informatīvi izglītojošo pasākumu īstenošana sociālajā jomā strādājošajiem speciālistiem un sabiedrības izpratnes un informētības veicināšanai, kā arī izvērtējumu veikšana par sociālās jomas speciālistu pašvaldības iestādēs darba efektivitāti, tai skaitā par sabiedrības uzticēšanos pašvaldību sociālajiem dienestiem, sociālo darbinieku darba apstākļiem, atalgojuma sistēmu un sociālā darba praksi, un *ex – post* izvērtējuma veikšana par 4.3.5.4. pasākuma projekta rezultātiem un sociālo dienestu klientu aktuālajām vajadzībām un izaicinājumiem turpmākai sociālā darba attīstībai.

3. Profesionāls sociālais darbs ir vērsts uz problēmu risināšanu un pārmaiņām, lai mazinātu vai novērstu sabiedrībā pastāvošo nevienlīdzību un atjaunotu sociālo taisnīgumu. Latvijā, līdzīgi kā visā pasaulē, pieaug vajadzība pēc kvalificētiem sociālā darba speciālistiem, kas spēj strādāt ar ģimenēm un atsevišķiem indivīdiem, kam ir multiplas un ilgstošas problēmas, novērtēt problēmu cēloņus un piesaistīt piemērotākos pakalpojumus. Profesionālās kompetences, proti, sociālā darba speciālistu zināšanu, prasmju un iemaņu līmenis, kā arī nepietiekami sociālā darba jomas cilvēkresursi negatīvi ietekmē sociālo pakalpojumu sniegšanas kvalitāti, kā arī neveicina mūsdienīgu, sabiedrības mainīgajām vajadzībām atbilstošu sociālo pakalpojumu izveidi un attīstību.

4. Sociālo pakalpojumu efektivitātes pilnveidošanai un jaunu, mūsdienīgu sociālo pakalpojumu izveidei pašvaldībām trūkst iekšējo resursu un kapacitātes. Lai arī Sociālo pakalpojumu un sociālās palīdzības likuma 10. pantā ir noteikts, ka uz vienu tūkstoti iedzīvotāju jābūt vismaz vienam sociālā darba speciālistam, Latvijā 2019. gadā sociālos pakalpojumus pašvaldību iestādēs sniedza 2 092 speciālisti, izpildot likuma normu par 75%. Savukārt 2020. gadā tie bija 2 105[[2]](#footnote-2) sociālā darba speciālisti, un likuma norma tika izpildīta par 77%. 9.2.1.1. pasākuma[[3]](#footnote-3) ietvaros veiktā *ex-ante* pētījuma[[4]](#footnote-4) rezultāti tostarp parāda, ka augstā darba slodze un papildu personāla resursu trūkums sociālajos dienestos ir uzskatāms par vienu no būtiskākajiem iemesliem, kāpēc nav attīstīts preventīvais sociālais darbs, kas ļautu izvērtēt iespējamos riskus un novērstu krīzes situācijas. Ar esošajiem sociālo darbinieku resursiem pietiek tikai krīzes intervencēm[[5]](#footnote-5).

5. Sociālo pakalpojumu sniegšanai nepieciešamo sociālā darba jomas izglītību sociālā darba, sociālās aprūpes, sociālās rehabilitācijas un sociālās palīdzības organizatora studiju programmās Latvijā ir iespēja apgūt sešās augstskolās atbilstoši šādiem Latvijas izglītības kvalifikācijas līmeņiem: 5. līmenis – pirmā līmeņa profesionālā augstākā izglītība, 6. līmenis – otrā līmeņa profesionālā augstākā izglītība un 7. līmenis – akadēmiskā vai profesionālā izglītība (maģistra grāds). 9.2.1.1. pasākuma ietvaros veiktā *ex-ante* pētījumā ietvertā informācija liecina par nepilnībām sociālā darba izglītībā, proti, nedaudz vairāk nekā puse aptaujāto sociālo dienestu vadītāju, kuru vadītajos dienestos pēdējo divu gadu laikā ir sākuši strādāt sociālā darba studiju programmu absolventi, vērtēja viņu profesionālo sagatavotību drīzāk kā sliktu, nedaudz augstāk to vērtēja sociālā darba speciālisti.

6. Arī 9.2.1.1. pasākuma ietvaros veiktajā 2020. – 2021. gada studiju virziena “Sociālā labklājība” studiju programmu kvalitātes izvērtējumā Labklājības ministrija ir identificējusi gan labo praksi, gan virkni izaicinājumu sociālā darba izglītībā, kā arī risinājumus izaicinājumu pārvarēšanai. Būtiskākie konstatētie izaicinājumi ietver studiju programmu satura neatbilstību profesijas satura izmaiņām un darba tirgus prasībām, akadēmiskā un prakses vadības personāla trūkumu, vāju studiju prakšu organizāciju. Komplekso izaicinājumu rezultātā absolventu kompetences nav pietiekamas profesionāla sociālā darba veikšanai. Minēto izaicinājumu pārvarēšanai nepieciešama regulāra studiju plānu pārskatīšana, lai pielāgotu studiju programmu saturu profesijas satura izmaiņām un darba tirgus prasībām, ietverot tajā gan sociālo darbu vēsturiskā, sociālekonomiskā un politiskā kontekstā, gan sociālo darbu praksē, kas nepieciešams, lai plānotu un īstenotu efektīvu, ētisku un kompetentu sociālā darba praksi. Vienlaicīgi augstskolām jāpilnveido esošo docētāju kompetences, tostarp izmantojot stažēšanos sociālā darba praksēs, kā arī mērķtiecīgi jāizglīto potenciāli pasniedzēji no studentu vidus. Stažēšanās ir nozares izglītību nodrošinošu sociālā darba studiju kursu pasniedzēju kompetences pilnveide pie nozares darba devējiem valsts, pašvaldību, nevalstiskā sektora iestādēs un pie komersantiem. Tās mērķis ir profesionālo kompetenču pilnveide darba vidē, zināšanu ieguve par sociālā darbinieka ikdienā izmantojamajām digitālajām tehnoloģiju izmaiņām, pieredzes apmaiņa ar praktiķiem, studentu turpmākas prakses organizēšanas pilnveide, balstoties darba vidē gūtā pieredzē, zināšanu papildināšana un praktisko iemaņu iegūšana bakalaura un maģistra studiju programmu satura pilnveidošanai, praktisko iemaņu iegūšana jaunu studiju kursu izstrādei, turpmākās pētnieciskās sadarbības iespēju stiprināšana un kopīgu nozares attīstības projektu turpmāka īstenošana.

7. Kopumā Latvijā trūkst sociālā darba praksē aprobētu metožu, kā arī tālākizglītības sistēmas un kvalitatīvu kompetences pilnveides iespēju arī tiem, kam jau ir izglītība. Kaut arī laikposmā no 2015. gada līdz 2021. gadam 9.2.1.1. pasākuma ietvaros mācībās un supervīzijā visos Latvijas novados piedalījušās 2 065 personas, pieprasījums pēc metodiskā atbalsta, īpaši profesionālas pilnveides, saglabājas ļoti augsts, ko apliecina speciālistu paustā interese un vēlme piedalīties 9.2.1.1. pasākuma ietvaros organizētajās aktivitātēs.

8. Lai nodrošinātu kvalitatīvu un profesionālu sociālo pakalpojumu sniegšanu, nepieciešams nodrošināt metodisko atbalstu un regulārus, sabiedrības aktualitātēm atbilstošus profesionālās kompetences pilnveides un tālākizglītības, kā arī informatīvi izglītojošos pasākumus sociālā darba speciālistiem, iestāžu un organizāciju vadītājiem un citiem speciālistiem, kuri nodrošina sociālos pakalpojumus. Būtiski ir sadarbībā ar augstskolām, kuras īsteno sociālā darba studiju programmas, attīstīt mācību moduļus sociālā darba metožu un specifisko prasmju darbam ar dažādām mērķa grupām apguvei jau sociālā darba studiju procesa laikā. Kvalitatīvai sociālā darba studiju programmu attīstībai nepieciešama jaunu mācībspēku sagatavošana, tai skaitā atbilstošu zināšanu par sociālā darba praksi, aktuālajām sociālā darba metodēm sociālajam darbam ar dažādām klientu grupām, kā arī pedagoģisko prasmju nodrošināšana.

9. Sociālo pakalpojumu sniegšanā iesaistītajiem speciālistiem svarīgs resurss papildus profesionālajai sagatavotībai, ko sniedz sociālā darba izglītības studiju programmas, mācību kursi un informatīvi izglītojošie pasākumi, ir metodisks un profesionāls atbalsts, ko var sniegt supervīzijas. Līdz ar to ir svarīgi papildināt zinošu supervizoru ar profesionālo pieredzi sociālā darba praksē skaitu, veicinot kvalitatīvu un metodisku atbalsta sniegšanu sociālā darba speciālistiem. Tāpat vēl joprojām aktuāls ir finansiāls atbalsts pašvaldībām supervīziju nodrošināšanā pašvaldību sociālajiem darbiniekiem, tādējādi turpinot līdzšinējo praksi. Vienlaikus, atbilstoši Ministru kabineta 2017. gada 13. jūnija noteikumos Nr. 338 “Prasības sociālo pakalpojumu sniedzējiem” (turpmāk – Ministru kabineta noteikumi Nr. 338) noteiktajam, plānots paplašināt atbalstu, iekļaujot plašāku darbinieku skaitu, kuriem tiks kompensēta dalība supervīzijās, proti, pašvaldību sociālā darba speciālisti, pašvaldību sociālo pakalpojumu sniedzēju iestāžu un to struktūrvienību vadītāji, tādējādi motivējot pašvaldību sociālo pakalpojumu sniedzējus un sociālajā jomā strādājošos speciālistus izmantot supervīzijas pakalpojumu, kas ir būtisks resurss speciālistu profesionālajam atbalstam.

10. Nozīmīgs atbalsta resurss sociālo darbinieku ikdienas darbā ir speciālisti, kuri nodrošina ģimenes asistenta pakalpojumu. Līdz šim speciālistu, kuri nodrošina ģimenes asistenta pakalpojumu, piesaiste ir sniegusi pozitīvus rezultātus ģimeņu dzīves situācijas uzlabošanā un pierādījusi sniegtā atbalsta efektivitāti. 9.2.1.1. pasākuma ietvaros pilotprojektā tiek aprobēts jauns vienots ģimenes asistenta pakalpojums, kā arī izstrādāta mācību programma un metodiskais materiāls ģimenes asistentiem. Arvien vairāk pašvaldību izrāda interesi par iespējām nodrošināt ģimenes asistenta pakalpojumu un pakāpeniski piesaista resursus tā nodrošināšanai, tādēļ ir būtiski aktualizēt 9.2.1.1. pasākuma ietvaros izstrādātās mācību programmas un turpināt nodrošināt šīs mācības, īstenojot vienotu pieeju pakalpojuma nodrošināšanā.

11. Lai pilnveidotu sociālajā jomā strādājošo speciālistu profesionālās prasmes sociālā darba praksē ar dažādām klientu grupām un klienti varētu saņemt savām vajadzībām atbilstošus, kompetenti un ar empātiju sniegtus pakalpojumus, ir jāturpina iespējami plašu sociālās jomas speciālistu iesaiste padziļinātajās līdz 100 stundām ilgās mācībās par 9.2.1.1. pasākuma ietvaros izstrādāto metodiku tēmām, piemēram, darbs ar personām ar garīga rakstura traucējumiem, darbs ar vardarbībā cietušām un vardarbību veikušām personām, sociālais darbs ar ģimenēm ar bērniem. Aktuāla ir arī jaunu metodiku izstrāde darbam ar dažādām sociālā darba klientu grupām, piemēram darbs ar personām ar bēgļa vai alternatīvo statusu, ar ģimenēm ar bērniem ar autiskā spektra traucējumiem vai uzmanības deficīta un hiperaktivitātes sindromu, kuru specifika nav aplūkota sociālā darba praksei nepieciešamajā detalizācijas pakāpē līdz šim izstrādātajos metodiskajos materiālos. Tāpat nepieciešams izstrādāt metodiku un nodrošināt mācības uz personu centrētas pieejas ieviešanai sociālo pakalpojumu sniegšanā bērniem un pilngadīgām personām ar funkcionāliem traucējumiem, tai skaitā ļoti smagiem un multipliem traucējumiem un pensijas vecuma personām, tai skaitā personām ar demenci. Tas nodrošinās iespēju sabiedrībā balstītu un ģimeniskai videi pietuvinātu sociālo pakalpojumu sniedzējiem, kuru skaits turpina pieaugt, tai skaitā īstenojot deinstitucionalizācijas projektus, piesaistīt un izglītot speciālistus, kuriem ir šādu pakalpojumu sniegšanai nepieciešamā vērtīborientācija un prasmes. Lai nodrošinātu metodiku mācības iespējami lielākam interesentu lokam, jāturpina arī bezmaksas e – mācību īstenošana, ko paredzēts nodrošināt sadarbībā ar finansējuma saņēmēja iepirkuma procedūrā piesaistītu pakalpojuma sniedzēju.

12. Kvalitatīvs sociālais darbs ar klientiem, kuriem ir nepieciešami aprūpes pakalpojumi, nav iedomājams bez veiksmīgas sadarbības ar klientu tiešajā aprūpē iesaistītajiem speciālistiem, proti, aprūpētājiem. Aprūpētāji savu pienākumu veikšanai tiek sagatavoti, apgūstot atbilstošus mācību kursus, kā arī uz vietas sociālās aprūpes iestādē, mācoties darba vidē. Ministru Kabineta noteikumu Nr.338 9.1.3. apakšpunkts paredz, ka sociālo pakalpojumu sniedzējs nodrošina aprūpētājiem regulāru profesionālās kompetences pilnveidi ne mazāk par astoņām akadēmiskajām stundām gadā. Diemžēl esošo aprūpētājiem pieejamo mācību kursu kvalitāte ir vērtējama dažādi un pārsvarā nenodrošina profesionālus, praktiskajam darbam sagatavotus aprūpētājus. Tādējādi nepieciešams veicināt patlaban praktizējošu aprūpētāju profesionālās kompetences pilnveides iespējas, nodrošinot atbalstu kvalitatīvu, uz praktisko darbu orientētu mācību programmu apguvei.

13. Lai atbalstītu zinošos, pieredzējušos sociālā darba speciālistus, jāveido profesionāls atbalsta tīkls sociālā darba attīstībai sociālo pakalpojumu sniedzēju sociālā darba speciālistiem, iestāžu un to struktūrvienību vadītājiem, speciālistiem, kuri nodrošina ģimenes asistenta pakalpojumu un pašvaldību ilgstošās sociālās aprūpes un rehabilitācijas iestāžu aprūpes speciālistiem. Profesionālā atbalsta tīkla sociālā darba attīstībai ietvaros plānots izstrādāt starpdisciplinārās ekspertu komandas darbības modeli, īstenot pilotprojektu minētā modeļa ieviešanai, kā arī līderības attīstības sociālā darba jomā aktivitātes, ietverot neformālas mācības līderības prasmju attīstībai, saliedēšanas pasākumus. Tāpat arī plānots izpētīt, izvērtēt un atkarībā no rezultātiem izstrādāt un piedāvāt praktizējošu profesionāļu pedagoģijas, karjeras konsultāciju un līdzīgās jomās strādājošo speciālistu pārkvalifikācijas par sociālajiem darbiniekiem sistēmu.

14. Paralēli sociālajam darbam ir svarīga tādas sociālo pakalpojumu sistēmas izveide, kas sniedz personai, kurai ir ierobežotas spējas sevi aprūpēt, nepieciešamo atbalstu, lai viņa spētu dzīvot mājās vai ģimeniskā vidē. Šāda atbalsta jeb sabiedrībā balstītu sociālo pakalpojumu pamatā ir individuāls vai speciālistu komandas darbs, kas ne tikai nodrošina aprūpi, bet arī veicina neatkarīgas dzīves iespējas, mazina sabiedrības radītos šķēršļus pašnoteikšanās, līdzdalības un iekļaušanas iespējām. Tas, cik lielā mērā sabiedrībā balstītie sociālie pakalpojumi ļauj uzlabot cilvēka dzīves kvalitāti, ir tieši atkarīgs no iesaistīto speciālistu profesionalitātes, vērtībām, attieksmes pret klientiem, prasmes pielietot uz personu centrētu pieeju. Šīs ir prasmes, kuru attīstībai sociālā darba speciālistu un citu sociālo pakalpojumu sniegšanā iesaistīto speciālistu izglītošanā līdz šim nav pievērsta pietiekama uzmanība.

15. Sociālā darba jomas tālākai attīstībai būtiska ir sociālā darba profesijas prestiža stiprināšana, popularizējot gan sociālā darba atpazīstamību sabiedrībā, gan veicinot starpdisciplināro, starpinstitucionālo sadarbību, tādēļ aktuāli ir arī sabiedrības informēšanas un viedokļa veidošanas pasākumi, starpdisciplināras diskusijas, kas sniedz izpratni citu jomu speciālistiem gan par sociālā darba mērķiem, gan dažādām klientu mērķa grupām un to vajadzībām. Lai iegūtu nepieciešamos datus situācijas monitoringam un tālākas sociālā darba jomas attīstības plānošanai, nepieciešams izstrādāt metodoloģiju un veikt atbilstošas izpētes par sabiedrības uzticēšanās pašvaldību sociālajiem dienestiem, sociālo darbinieku apmierinātību ar darba apstākļiem un atlīdzību, sociālā darba prakses izpēti pašvaldībās dažādos reģionos, kā arī par aktuālajām sociālā darba klientu mērķa grupu vajadzībām un izaicinājumiem.

16. Ņemot vērā šā ziņojuma 3., 4., 5., 6., 7., 8., 9., 10., 11., 12., 13., 14., un 15. punktā aprakstīto problemātiku un mūsdienu sabiedrības un sociālo problēmu attīstības un mainības straujo dinamiku, ir jādomā par esošo resursu efektīvu izmantošanu un par papildu resursu piesaisti sociālajam darbam un sociālajiem pakalpojumiem. Tāpat arī nepieciešams nodrošināt nepārtrauktību 9.2.1.1. pasākuma ietvaros īstenotajam atbalstam, kura īstenošana beigsies 2023. gadā, proti, kompensācijām par supervīzijām pašvaldībām, klātienes un e – mācībām sociālā darba speciālistiem, ģimenes asistentu mācībām, periodiskajam izdevumam par sociālā darba aktualitātēm. Tāpēc ir būtiska 4.3.5.4. pasākuma īstenošanas ātrāka uzsākšana.

17. 4.3.5.4. pasākuma īstenošanu plānots uzsākt indikatīvi 2022. gada 3.ceturksnī, proti, pirms būs izstrādāti un stājušies spēkā Eiropas Savienības fondu 2021. – 2027. gada plānošanas perioda vadības likumam pakārtotie horizontālie Ministru kabineta noteikumi un Ministru kabineta noteikumi par 4.3.5.4. pasākuma īstenošanu (turpmāk – 4.3.5.4. pasākuma īstenošanas noteikumi). Lai 4.3.5.4. pasākuma īstenošanu varētu uzsākt norādītajā termiņā, Labklājības ministrija kā Eiropas Savienības fondu vadībā iesaistītā atbildīgā iestāde ir izstrādājusi šo ziņojumu. Savukārt 4.3.5.4. pasākuma īstenošanas noteikumi tiks izstrādāti pēc Eiropas Savienības fondu 2021. – 2027.gada plānošanas perioda vadības likumam pakārtoto horizontālo tiesību aktu spēkā stāšanās. 4.3.5.4. pasākuma īstenošana tiks turpināta atbilstoši spēkā esošiem Eiropas Savienības fondu[[6]](#footnote-6) 2021. – 2027. gada plānošanas perioda ieviešanu regulējošajiem normatīvajiem aktiem un 4.3.5.4. pasākuma īstenošanas noteikumiem, kas tiks izstrādāti, pamatojoties uz šajā ziņojumā noteikto.

**II.** **Vispārīgie jautājumi**

18. 4.3.5.4. pasākuma mērķis ir paaugstināt sociālā darba efektivitāti un sociālajā jomā strādājošo speciālistu profesionalitāti.

19. 4.3.5.4. pasākuma ietvaros atbildīgās iestādes funkcijas veic Labklājības ministrija (turpmāk arī – atbildīgā iestāde).

20. Sadarbības iestādes funkcijas veic Centrālā finanšu un līgumu aģentūra (turpmāk – sadarbības iestāde).

21. Plānotais finansējuma saņēmējs ir valsts pārvaldes iestāde, kas izstrādā valsts politiku sociālā darba jomā, – Labklājības ministrija.

22. 4.3.5.4. pasākuma mērķa grupa ir:

22.1. sociālo pakalpojumu sniedzēji, tai skaitā sociālā darba speciālisti, iestāžu, nevalstisko organizāciju un to struktūrvienību vadītāji, aprūpes speciālisti un personas, kas nodrošina ģimenes asistenta pakalpojumu;

22.2. augstskolu, kuras akreditēta studiju virziena ietvaros nodrošina pirmā un otrā līmeņa augstākās izglītības studiju programmas sociālā darba jomā, mācībspēki;

22.3. sociālā darba studiju programmu studenti.

23. 4.3.5.4.pasākuma īstenošanai pieejamais finansējums ir 12 470 000 *euro[[7]](#footnote-7)*, tai skaitā Eiropas Sociālā fonda Plus (turpmāk – ESF+) finansējums – 10 599 500 *euro* un valsts budžeta finansējums – 1 870 500 *euro*.

24. Maksimālais attiecināmais ESF+ finansējuma apmērs nepārsniedz 85 procentus no plānotā projekta kopējā attiecināmā finansējuma.

25. 4.3.5.4. pasākuma ietvaros ir sasniedzami šādi uzraudzības rādītāji:

25.1. iznākuma rādītājs – nodarbināto, tostarp pašnodarbināto personu skaits – 3 099. Rādītāja ietvaros plānots uzskaitīt sociālo pakalpojumu sniedzējus, tai skaitā sociālā darba speciālistus, iestāžu, nevalstisko organizāciju un to struktūrvienību vadītājus, aprūpes speciālistus un personas, kas nodrošina ģimenes asistenta pakalpojumu, kuri uzsākuši profesionālās kompetences pilnveidi;

25.2. specifiskais iznākuma rādītājs – izstrādāto metodiku darbam ar dažādām klientu grupām skaits – 4 (projekta līmeņa rādītājs);

25.3. specifiskais rezultāta rādītājs – personu, kuras pilnveidojušas savu profesionālo kompetenci, skaits – 2 603.

26. Līdz brīdim, kad stāsies spēkā 4.3.5.4 pasākuma īstenošanas noteikumi un atbilstoši tiem varēs apstiprināt projekta iesniegumu, atbildīgā iestāde, sadarbības iestāde un plānotais finansējuma saņēmējs veic šādus uzdevumus:

26.1. atbildīgā iestāde:

26.1.1. uzaicina plānoto finansējuma saņēmēju 30 dienu laikā iesniegt informāciju par plānotā projekta īstenošanu, nosūtot veidlapu informācijas iesniegšanai;

26.1.2. 20 darbdienu laikā organizē iesniegtās informācijas par plānotā projekta īstenošanu izvērtēšanu atbilstoši šajā ziņojumā noteiktajam, kā arī indikatīvajiem plānotā projekta iesnieguma vērtēšanas kritērijiem (pielikums), iesaistot arī sadarbības iestādi, kas vērtē atbilstību vienotiem kritērijiem un saskaņo atbildīgās iestādes vērtējumu par specifiskajiem atbilstības kritērijiem, nodrošinot, ka sadarbības iestādei iesniegtās informācijas izvērtēšanai un saskaņošanai paredzētais termiņš nav īsāks par septiņām darbdienām. Nepieciešamības gadījumā atbildīgā iestāde lūdz plānoto finansējuma saņēmēju 10 darbdienu laikā precizēt iesniegto informāciju par plānotā projekta īstenošanu un 10 darbdienu laikā pēc precizētās informācijas saņemšanas nosūta pozitīvu atzinumu par iesniegto informāciju par plānotā projekta īstenošanu. Precizētās informācijas vērtēšanā iesaista sadarbības iestādi, ja tās vērtējumā par plānotā projekta atbilstību vienotajiem kritērijiem, ir sniegtas norādes par nepieciešamajiem precizējumiem, paredzot, ka sadarbības iestādei noteiktais termiņš precizētās informācijas par projekta īstenošanu izvērtēšanai nav īsāks par piecām darbdienām. Ja iesniegtā precizētā informācija par plānotā projekta īstenošanu nav pietiekama pozitīva atzinuma pieņemšanai, atbildīgā iestāde atkārtoti lūdz plānoto finansējuma saņēmēju 10 darbdienu laikā veikt atbilstošus precizējumus informācijā par plānoto projektu. Atkārtoti precizētās informācijas izvērtēšanu, ja nepieciešams, iesaistot sadarbības iestādi, un atzinuma nosūtīšanu atbildīgā iestāde nodrošina 10 darbdienu laikā, paredzot, ka sadarbības iestādei noteiktais termiņš precizētās informācijas par projekta īstenošanu izvērtēšanai nav īsāks par piecām darbdienām;

26.1.3. piecu darbdienu laikā pēc tam, kad atbildīgajā iestādē izvērtēti plānotā finansējuma saņēmēja iesniegtie priekšlikumi grozījumiem iesniegtajā informācijā par plānotā projekta īstenošanu, nosūta tos sadarbības iestādei informācijai;

26.1.4. nepieciešamības gadījumā veic plānotā projekta īstenošanas uzraudzības vizītes un uzaicina sadarbības iestādi tajās piedalīties;

26.1.5. organizē plānotā projekta īstenošanas progresa sanāksmes, pieaicinot sadarbības iestādi un plānoto finansējuma saņēmēju;

26.1.6. informē sadarbības iestādi un plānoto finansējuma saņēmēju par šā ziņojuma 26.1.4. apakšpunktā norādīto plānotā projekta īstenošanas uzraudzības vizīšu slēdzieniem un, ja nepieciešams, par citām konstatētajām atkāpēm un riskiem izmaksu attiecināmībai;

26.2. sadarbības iestāde:

26.2.1. vērtē plānotā finansējuma saņēmēja iesniegtās informācijas par plānotā projekta īstenošanu atbilstību vienotajiem kritērijiem un saskaņo atbildīgās iestādes vērtējumu par informācijas par plānotā projekta īstenošanu atbilstību specifiskajiem atbilstības kritērijiem, kā arī vērtē precizētās informācijas un atkārtoti precizētās informācijas atbilstību sadarbības iestādes izvirzītajiem nosacījumiem;

26.2.2. veic plānotā projekta iepirkumu plāna pārbaudes un nepieciešamības gadījumā pārsūta tos Iepirkumu uzraudzības birojam izvērtēšanai un atzinuma sniegšanai;

26.2.3. veic plānotā projekta iepirkumu pirmspārbaudes;

26.2.4. veic plānotā projekta iepirkuma dokumentācijas norises pārbaudes;

26.2.5. nepieciešamības gadījumā veic plānotā projekta īstenošanas uzraudzības vizītes un uzaicina atbildīgo iestādi tajās piedalīties;

26.2.6. nodrošina komunikāciju ar plānoto finansējuma saņēmēju un informē atbildīgo iestādi par šā ziņojuma 26.2.2., 26.2.3., 26.2.4. un 26.2.5. apakšpunktā norādīto pārbaužu slēdzieniem un, ja nepieciešams, par citām konstatētajām atkāpēm un riskiem izmaksu attiecināmībai;

26.2.7. deleģē sadarbības iestādes pārstāvi plānotā projekta īstenošanas progresa sanāksmēs;

26.2.8. ir tiesīga vienpusēji atkāpties no noslēgtās vienošanās, ja plānotais finansējuma saņēmējs nepilda vienošanos, tai skaitā netiek ievēroti plānotajā projektā noteiktie termiņi vai ir iestājušies citi apstākļi, kas negatīvi ietekmē vai var ietekmēt 4.3.5.4. pasākuma mērķi vai uzraudzības rādītāju sasniegšanu, kā arī citos gadījumos, kas paredzēti vienošanās nosacījumos;

26.3. plānotais finansējuma saņēmējs:

26.3.1. pēc atbildīgās iestādes uzaicinājuma sagatavo un iesniedz atbildīgajai iestādei izvērtēšanai informāciju par plānotā projekta īstenošanu, kas sagatavota atbilstoši šajā ziņojumā noteiktajam, indikatīvajiem plānotā projekta iesnieguma vērtēšanas kritērijiem un atbilstoši atbildīgās iestādes veidlapai informācijas iesniegšanai;

26.3.2. nodrošina plānotā projekta īstenošanu atbilstoši informācijai par plānotā projekta īstenošanu, par kuru saņemts pozitīvs atbildīgās iestādes atzinums;

26.3.3. pēc uzaicinājuma sniedz Labklājības ministrijas izveidotai Sociālā darba speciālistu sadarbības padomei (turpmāk – padome) informāciju par plānotā projekta īstenošanas progresu;

26.3.4. nodrošina, ka plānotā projekta ietvaros izdevumi tiek veikti saskaņā ar pareizas finanšu pārvaldības principu, ievērojot saimnieciskuma, lietderības un efektivitātes principu;

26.3.5. nodrošina atsevišķu plānotā projekta grāmatvedības uzskaiti, pamatojošajā dokumentācijā, norādot identifikatoru 4.3.5.4. pasākums;

26.3.6. sagatavo un iesniedz sadarbības iestādei izskatīšanai plānotā projekta iepirkumu plānu 10 darbdienu laikā pēc tam, kad saņemts atbildīgās iestādes pozitīvs atzinums par iesniegto informāciju par plānotā projekta īstenošanu, kā arī gadījumā, ja iepirkuma plānā iekļautā informācija tiek aktualizēta;

26.3.7. nodrošina atbildīgās iestādes un sadarbības iestādes pārstāvjiem pieeju visu ar plānotā projekta īstenošanu saistīto dokumentu oriģināliem, grāmatvedības sistēmai, kā arī plānotā projekta īstenošanas vietai;

26.3.8. deleģē finansējuma saņēmēja pārstāvi plānotā projekta īstenošanas progresa sanāksmēs;

26.3.9. uzglabā dokumentus par plānotā projekta īstenošanu projekta īstenošanas laikā un piecus gadus pēc noslēguma maksājuma veikšanas;

26.3.10. nodrošina projekta ilgtspēju, izmantojot Labklājības ministrijai piešķirtos valsts budžeta līdzekļus vai, ja nepieciešams, pieprasot valsts budžeta finansējumu atbilstoši Ministru kabineta 2012.gada 11.decembra noteikumu Nr.867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” 10.4.apakšpunktā noteiktajam;

26.3.11. līdz atbilstošu normatīvo aktu izdošanai par Eiropas Savienības fondu 2021.-2027. gada plānošanas periodu uzkrāj informāciju par atbalstu saņēmušām šā ziņojuma 22.1. apakšpunktā minētajām personām atbilstoši normatīvajiem aktiem par Eiropas Savienības struktūrfondu un Kohēzijas fonda projektu pārbaužu veikšanas kārtību 2014.– 2020. gada plānošanas periodā un pārskatā par projekta dalībniekiem noteiktajiem datiem, un Eiropas Parlamenta un Padomes 2021. gada 24. jūnija Regulai (ES) 2021/1057, ar ko izveido Eiropas Sociālo fondu Plus (ESF+), I un II pielikumu. Plānotais finansējuma saņēmējs pēc vadošās iestādes pieprasījuma nodrošina šo datu pieejamību izvērtēšanas vajadzībām.

27. Atbildīgā iestāde, sadarbības iestāde un plānotais finansējuma saņēmējs līdz Eiropas Savienības fondu 2021.–2027. gada plānošanas perioda ieviešanu regulējošo tiesību aktu un 4.3.5.4 pasākuma īstenošanas noteikumu spēkā stāšanās ievēro Eiropas Savienības fondu 2021.–2027. gada plānošanas perioda Eiropas Savienības tiesību aktu prasības un Eiropas Savienības struktūrfondu un Kohēzijas fonda 2014.–2020. gada plānošanas perioda vadību regulējošos Latvijas Republikas tiesību aktus un Finanšu ministrijas kā Eiropas Savienības fondu vadošās iestādes un Iepirkumu uzraudzības biroja izstrādātās Eiropas Savienības struktūrfondu un Kohēzijas fonda 2014.–2020. gada plānošanas perioda specifisko atbalsta mērķu ieviešanu regulējošās vadlīnijas un metodikas.

28. 4.3.5.4. pasākumu īsteno ierobežotas projektu iesniegumu atlases veidā.

**III. Atbalstāmās darbības un izmaksu attiecināšanas nosacījumi**

29. 4.3.5.4. pasākuma ietvaros ir atbalstāmas šādas darbības:

29.1. profesionālās kompetences pilnveide, tai skaitā:

29.1.1. profesionālās tālākizglītības programmu un profesionālās pilnveides izglītības programmu izstrāde un īstenošana (indikatīvās izmaksas 2 305 910 *euro*);

29.1.2. augstākās izglītības programmu pilnveide un īstenošana, tai skaitā mācībspēku stažēšanās sociālo pakalpojumu sniedzēju iestādēs Latvijā (indikatīvās izmaksas 830 180 *euro*);

29.1.3. supervīzijas pašvaldības sociālo pakalpojumu sniedzēju iestādēs (indikatīvās izmaksas 1 595 574 *euro*)[[8]](#footnote-8);

29.2. metodiku izstrāde darbam ar dažādām klientu grupām, kā arī mācību programmu izstrāde un īstenošana šo metodiku apguvei (indikatīvās izmaksas 2 525 269 *euro*);

29.3. profesionālā atbalsta tīkla izveide sociālā darba attīstībai (indikatīvās izmaksas 668 699 *euro*);

29.4. informatīvi izglītojošo pasākumu un sabiedrības izpratnes un informētības veicināšanas pasākumu īstenošana (indikatīvās izmaksas 1 708 455 *euro*);

29.5. izvērtējumu veikšana par pašvaldības īstenoto sociālo pakalpojumu sniedzēju darba efektivitāti (indikatīvās izmaksas 467 000 *euro*);

29.6. *ex – post* izvērtējuma veikšana par projekta rezultātiem un klientu aktuālajām vajadzībām un izaicinājumiem turpmākai sociālā darba attīstībai (indikatīvās izmaksas 60 500 *euro*);

29.7. informācijas un publicitātes pasākumi par plānotā projekta īstenošanu (tiks īstenoti administratīvās kapacitātes ietvaros);

29.8. plānotā projekta vadība un tā īstenošanas nodrošināšana (indikatīvās izmaksas 1 906 085 *euro*).

30. 4.3.5.4. pasākuma ietvaros plāno šādas izmaksas:

30.1. tiešās attiecināmās izmaksas (indikatīvā summa 12 067 672 *euro*);

30.2. netiešās attiecināmās izmaksas (indikatīvā summa 278 863 *euro*);

30.3. neparedzētās izmaksas (indikatīvā summa 123 465 *euro*).

31. Šā ziņojuma 30.1. apakšpunktā minētās tiešās attiecināmās izmaksas ietver šādas izmaksu pozīcijas:

31.1. finansējuma saņēmēja plānotā projekta īstenošanas un vadības personāla atlīdzības izmaksas, tai skaitā veselības apdrošināšanas izmaksas un redzes korekcijas līdzekļu kompensācijas izmaksas[[9]](#footnote-9). Minētās tiešās attiecināmās personāla izmaksas saskaņā ar Regulas Nr. 2021/ 1060[[10]](#footnote-10) 55. panta 1. punktu plānotajā projekta iesniegumā plāno kā vienu izmaksu pozīciju, piemērojot izmaksu vienoto likmi 18 procentu apmērā[[11]](#footnote-11) no šā ziņojuma 30.1. apakšpunktā minētajām pārējām tiešajām attiecināmajām izmaksām[[12]](#footnote-12), kas nav tiešās personāla izmaksas;

* + - 31.2. kompensācija pašvaldībai par šā ziņojuma 29.1.3. apakšpunktā minētās supervīzijas nodrošināšanu saskaņā ar atbildīgās iestādes vienas vienības izmaksu standarta likmes aprēķina un piemērošanas metodiku supervīzijai[[13]](#footnote-13), ko kompensē 70 procentu apmērā no minētajā metodikā noteiktās vienas vienības izmaksu standarta likmes;
  + 31.3. pārējās plānotā projekta īstenošanas izmaksas, tai skaitā:
    - 31.3.1. pakalpojumu (uzņēmuma līgumu) izmaksas šā ziņojuma 29.1., 29.2., 29.3., 29.4., 29.5. un 29.6. apakšpunktā minēto atbalstāmo darbību īstenošanai;

31.3.2. komandējumu izmaksas plānotā finansējuma saņēmēja plānotā projekta īstenošanas un vadības personālam:

31.3.2.1. iekšzemes komandējumu un darba (dienesta) braucienu izmaksas plānotā finansējuma saņēmēja plānotā projekta vadības un īstenošanas personālam šā ziņojuma 29.1., 29.2., 29.3., 29.4., 29.5., 29.6. un 29.8. apakšpunktā minētās atbalstāmās darbības īstenošanai. Iekšzemes komandējumu un darba (dienesta) braucienu izmaksām piemēro vadošās iestādes metodiku “Vienas vienības izmaksu standarta likmes aprēķina un piemērošanas metodika 1 km izmaksām darbības programmas “Izaugsme un nodarbinātība” un Eiropas Savienības kohēzijas politikas programmas 2021.–2027.gadam īstenošanai” un “Vienas vienības izmaksu standarta likmes aprēķina un piemērošanas metodika iekšzemes komandējumu izmaksām darbības programmas “Izaugsme un nodarbinātība” īstenošanai”;

31.3.2.2. ārvalstu komandējumu izmaksas plānotā projekta vadītājam un īstenošanas personālam šā ziņojuma 29.2. un 29.3. apakšpunktā minētās atbalstāmās darbības īstenošanai. Ārvalstu komandējumu izmaksas aprēķina un atlīdzina saskaņā ar normatīvo aktu par kārtību, kādā atlīdzināmi ar komandējumiem saistītie izdevumi.

32. Šā ziņojuma 31.3.1. apakšpunktā minēto pakalpojumu (uzņēmuma līgumu) ietvaros izmaksu plānošanā ņem vērā, ka:

32.1. šā ziņojuma 29.1.2. apakšpunktā minētā atbalsta ietvaros stažēšanās sociālo pakalpojumu sniedzēju iestādē Latvijā izmaksas par vienu šā ziņojuma 22.2. apakšpunktā minēto mērķa grupas personu nepārsniedz 2 200 *euro*, tai skaitā ceļa izdevumu izmaksāmpiemērojot vadošās iestādes metodiku "Vienas vienības izmaksu standarta likmes aprēķina un piemērošanas metodika 1 km izmaksām darbības programmas “Izaugsme un nodarbinātība” un Eiropas Savienības kohēzijas politikas programmas 2021.–2027.gadam īstenošanai";

32.2. darba vietas aprīkojuma iegādei vai nomai var plānot plānotā finansējuma saņēmēja plānotā projekta īstenošanas un vadības personālam jaunu darba vietu radīšanai vai esošo darba vietu atjaunošanai ne vairāk kā 3 000 *euro* apmērā vienai darba vietai visā projekta īstenošanas laikā. Ja personāls ir nodarbināts normālu darba laiku, darba vietas aprīkojuma iegādes vai nomas izmaksas ir attiecināmas 100 procentu apmērā. Ja personāls ir nodarbināts nepilnu darba laiku vai personāla atlīdzībai piemēro daļlaika attiecināmības principu, darba vietas aprīkojuma iegādes vai nomas izmaksas ir attiecināmas proporcionāli slodzes procentuālajam sadalījumam;

32.3. transporta pakalpojumu iegādi (transportlīdzekļa noma un transportlīdzekļa pakalpojuma pirkšana) var plānot plānotā finansējuma saņēmēja plānotā projekta īstenošanas un vadības personālam šā ziņojuma 29.1., 29.2., 29.3., 29.4., 29.5., 29.6. un 29.8. apakšpunktā minēto atbalstāmo darbību īstenošanai;

32.4. pievienotās vērtības nodokļa izmaksas šā ziņojuma 31., 32. un 33. punktā minētajām izmaksu pozīcijām ir attiecināmas, ja tās nav atgūstamas nodokļu politiku reglamentējošos normatīvajos aktos noteiktajā kārtībā.

33. Plānotā projekta netiešās attiecināmās izmaksas plānotais finansējuma saņēmējs var plānot kā vienu izmaksu pozīciju, piemērojot netiešo izmaksu vienoto likmi 15 procentu apmērā no šā ziņojuma 31.1. apakšpunktā minētajām personāla izmaksām.

34. Šā ziņojuma 30.3. apakšpunktā minētās neparedzētās izmaksas plānotais finansējuma saņēmējs var plānot kā vienu izmaksu pozīciju, kas nepārsniedz vienu procentu no šā ziņojuma 30.1. apakšpunktā minētajām tiešajām attiecināmajām izmaksām, un tās var izmantot šā ziņojuma 31., 32. un 33. punktā minēto izmaksu segšanai. Neparedzēto izmaksu izlietošanu pirms izdevumu veikšanas plānotais finansējuma saņēmējs saskaņo ar sadarbības iestādi.

35. 4.3.5.4. pasākumā atbalstāmo darbību ietvaros radušās izmaksas var uzskatīt par attiecināmām finansēšanai no ESF+, ja tās atbilst šajā ziņojumā ietvertajām attiecināmajām izmaksu pozīcijām un tās ir radušās ne agrāk par 2022. gada 1. septembri.

36. Ja plānotā projekta īstenošanas laikā vadošā iestāde vai atbildīgā iestāde izstrādā horizontālo vienkāršoto izmaksu metodiku kādām šā ziņojuma 32. punktā minētajām izmaksām, tām piemēro šo metodiku.

**IV. Pasākuma īstenošanas nosacījumi**

37. 4.3.5.4. pasākuma efektīvas ieviešanas nodrošināšanai plānotais finansējuma saņēmējs sadarbojas ar šā ziņojuma 26.3.3. apakšpunktā minēto padomi. Padomes sastāvā ir valsts iestāžu, augstākās izglītības iestāžu, pašvaldību, biedrību un nodibinājumu pārstāvji. Finansējuma saņēmēja pārstāvji piedalās padomes darbībā, bet atbildīgās iestādes pārstāvji - var piedalīties novērotāja statusā. Finansējuma saņēmējs nepieciešamības gadījumā var pieaicināt dalībai Padomē vadošās iestādes pārstāvi novērotāja statusā. Padomes personālsastāvu apstiprina labklājības ministrs un tā:

37.1. konsultē plānoto finansējuma saņēmēju 4.3.5.4. pasākuma īstenošanas procesā, analizē ieviešanas progresu un sniedz priekšlikumus pasākuma ieviešanas pilnveidei;

37.2. apstiprina sociālā darba specializācijas šā ziņojuma 38.1. apakšpunktā minēto profesionālās tālākizglītības programmu izstrādei;

37.3. apstiprina šā ziņojuma 38.2. apakšpunktā minētos profesionālās pilnveides mācību moduļos iekļaujamās tēmas;

37.4. saskaņo šā ziņojuma 29.2. apakšpunktā minēto metodiku saturu;

37.5. apstiprina šā ziņojuma 44.1. apakšpunktā minētos izstrādātos līderu atlases kritērijus;

37.6. apstiprina šā ziņojuma 45.7. apakšpunktā minēto informatīvo kampaņu tēmas un mērķauditoriju.

38. Šā ziņojuma 29.1.1. un 29.1.2. apakšpunktā minētās profesionālās kompetences pilnveides pasākumu īstenošanā finansējuma saņēmējs nodrošina, ka atklātā, pārredzamā, nediskriminējošā un konkurenci nodrošinošā konkursa procedūrā izvēlēts pakalpojuma sniedzējs:

38.1. izstrādā un īsteno padomes apstiprinātas profesionālās tālākizglītības programmas ar ievirzi un konkrētu specializāciju šā ziņojuma 22.1. apakšpunktā minētajiem sociālā darba speciālistiem – sociālajiem darbiniekiem un profesionālās pilnveides izglītības programmas valsts un pašvaldību sociālo pakalpojumu sniedzēju iestāžu un to struktūrvienību vadītājiem;

38.2. izstrādā un īsteno mācību moduļus šā ziņojuma 22.1. apakšpunktā minētajiem sociālā darba speciālistiem – sociālajiem darbiniekiem un šā ziņojuma 22.3. apakšpunktā minētajiem sociālā darba studiju programmu studentiem, kā arī nodrošina to integrēšanu sociālā darba studiju programmās, šo studiju programmu izmaiņu saskaņošanu ar Augstākās izglītības kvalitātes aģentūru;

38.3. aktualizē 9.2.1.1. pasākuma ietvaros izstrādāto mācību programmu ģimenes asistentiem, nodrošina atbilstošas profesionālās pilnveides izglītības programmas licencēšanu un īstenošanu šā ziņojuma 22.1. apakšpunktā minētajām personām, kuras nodrošina ģimenes asistenta pakalpojumu;

38.4. sagatavo īstenošanai sociālā darba jomas izglītības programmu šā ziņojuma 22.2. apakšpunktā minētajai mērķa grupai, tai skaitā veic sociālā darba maģistra studiju programmās studējošo vai maģistra grādu ieguvušo potenciālo mācībspēku atlasi, padziļinātu mācību īstenošanu atlasīto potenciālo mācībspēku kompetenču pilnveidei docējamo studiju kursu satura un augstskolu pedagoģijas jomās, īsteno esošo akreditēto sociālā darba studiju programmu mācībspēku stažēšanos pie šā ziņojuma 22.1. apakšpunktā minētā sociālo pakalpojumu sniedzēja, kā arī nodrošina sociālā darba maģistra studiju programmas īstenošanu šā ziņojuma 22.1. apakšpunktā minētajiem sociālā darba speciālistiem – sociālajiem darbiniekiem ar pieredzi sociālā darba praksē;

38.5. nodrošina profesionālās pilnveides izglītības programmu īstenošanu šā ziņojuma 22.1. apakšpunktā minētajiem aprūpes speciālistiem;

38.6. nodrošina izglītības programmas īstenošanu supervizora kvalifikācijas iegūšanai šā ziņojuma 22.1. apakšpunktā minētajiem sociālā darba speciālistiem – sociālajiem darbiniekiem ar pieredzi sociālā darba praksē.

39. Plānotais finansējuma saņēmējs kompensē pašvaldībai šā ziņojuma 29.1.3. apakšpunktā minētās supervīzijas izmaksas, ja supervīzijas ir sniegtas šā ziņojuma 22.1. apakšpunktā minētajiem pašvaldību sociālā darba speciālistiem, kas nodarbināti uz darba līguma pamata:

39.1. individuālajā supervīzijas sesijā;

39.2. grupas, komandas vai organizācijas supervīzijas sesijā.

40. Ja šā ziņojuma 29.1.3. apakšpunktā minēto supervīziju pakalpojuma paredzamā līgumcena ir mazāka par 750 000 *euro,* plānotais finansējuma saņēmējs šā ziņojuma 31.2. apakšpunktā minētās izmaksas kompensē pašvaldībai, ja tā, veicot cenu aptauju saskaņā ar normatīvajiem aktiem par publiskajiem iepirkumiem, īstenojot konkurenci nodrošinošu, pārredzamu, nediskriminējošu un beznosacījumu konkursa procedūru, kas atbilst publiskā iepirkuma principiem un tādējādi izslēdz komercdarbības atbalstu preču un pakalpojumu sniedzēju līmenī, ir izvēlējusies supervīzijas pakalpojuma sniedzēju, kas ir sertificēts un iekļauts sertificētu supervīzijas pakalpojuma sniedzēju reģistrā, kas publicēts tās organizācijas tīmekļa vietnē, kura pārstāv Latviju Eiropas nacionālo supervizoru organizāciju asociācijā ANSE (Association of National Organisations for Supervision in Europe).

41. Ja supervīzijas pakalpojuma paredzamā līgumcena ir 750 000 *euro* vai lielāka, plānotais finansējuma saņēmējs kompensē pašvaldībai šā ziņojuma 31.2. apakšpunktā minētās izmaksas, ja pašvaldība supervīzijas pakalpojuma sniedzēju ir izvēlējusies saskaņā ar normatīvajiem aktiem par publiskajiem iepirkumiem, īstenojot konkurenci nodrošinošu, pārredzamu, nediskriminējošu un beznosacījumu konkursa procedūru, kas atbilst publiskā iepirkuma principiem un tādējādi izslēdz komercdarbības atbalstu preču un pakalpojumu sniedzēju līmenī.

42. Šā ziņojuma 29.2. apakšpunktā minētās atbalstāmās darbības ietvaros šā ziņojuma 22.1. apakšpunktā minētajai mērķa grupai finansējuma saņēmējs nodrošina, ka atklātā, pārredzamā, nediskriminējošā un konkurenci nodrošinošā konkursa procedūrā izvēlēts pakalpojuma sniedzējs:

42.1. izstrādā metodikas, tai skaitā sociālajam darbam ar dažādām klientu grupām un uz personu centrētas pieejas ieviešanai sociālo pakalpojumu sniegšanā;

42.2. izstrādā mācību programmas saturu, ja nepieciešams arī e – mācību formātā, katras šā ziņojuma 42.1. apakšpunktā minētās metodikas apguvei;

42.3. izvērtē un, ja nepieciešams, aktualizē 9.2.1.1. pasākuma ietvaros izstrādāto metodiku sociālajam darbam ar dažādām klientu grupām klātienes mācību un e – mācību programmas;

42.4. nodrošina šā ziņojuma 42.2. apakšpunktā un 42.3. apakšpunktā minēto klātienes mācību programmu īstenošanu šā ziņojuma 42.1. apakšpunktā un 42.3. apakšpunktā minēto metodiku apguvei.

43. Šā ziņojuma 29.2. apakšpunktā minētās atbalstāmās darbības ietvaros plānotais finansējuma saņēmējs nodrošina, ka e – mācību dokumenti un materiāli satur šā ziņojuma 42.2. un 42.3. apakšpunktā minēto saturu. Plānotais finansējuma saņēmējs nodrošina šo e – mācību publisku pieejamību jebkuram interesentam.

44. Šā ziņojuma 29.3. apakšpunktā minētās atbalstāmās darbības ietvaros plānotais finansējuma saņēmējs nodrošina, ka atklātā, pārredzamā, nediskriminējošā un konkurenci nodrošinošā konkursa procedūrā izvēlēts pakalpojuma sniedzējs:

44.1. veic šā ziņojuma 22.1. apakšpunktā minēto valsts un pašvaldību sociālo pakalpojumu sniedzēju sociālā darba speciālistu – līderu atlasi, tai skaitā, izstrādā līderu atlases kritērijus;

44.2. izstrādā un īsteno profesionālās pilnveides izglītības programmu šā ziņojuma 44.1. apakšpunktā izvēlēto speciālistu līderības prasmju attīstībai;

44.3. organizē šā ziņojuma 44.1. apakšpunkta līderu saliedēšanas pasākumus un atbalsta grupas;

44.4. veic darba tirgus piedāvājuma izvērtējumu par iespējām ar sociālā darba jomu saistīto nozaru citu profesiju pārstāvju pārkvalifikācijai par šā ziņojuma 22.1. apakšpunktā minētajiem sociālā darba speciālistiem, tai skaitā izvērtē profesionālo kvalifikāciju reglamentējošo normatīvo aktus un tajos nepieciešamās izmaiņas pārkvalifikācijas īstenošanai, izvērtē pārkvalifikācijas praksi un izstrādā priekšlikumus tālākai pārkvalifikācijas īstenošanas pilnveidei;

44.5. veic priekšizpēti, ņemot vērā ārvalstu pieredzi, par starpdisciplinārās ekspertu komandas ieviešanu šā ziņojuma 22.1. apakšpunktā minētās mērķa grupas atbalstam pašvaldību sociālo pakalpojumu sniedzēju iestādēs un atbilstoši veiktās priekšizpētes rezultātiem, izstrādā starpdisciplināras ekspertu komandas ieviešanas modeli, tai skaitā vadlīnijas ekspertu komandas sadarbībai ar pašvaldību sociālo pakalpojumu sniedzējiem un ekspertu komandas darbības finansēšanas mehānismu;

44.6. īsteno pilotprojektu šā ziņojuma 44.5. apakšpunktā minētā modeļa ieviešanai, paredzot, ka starpdisciplinārā ekspertu komanda piedalās atbalsta sniegšanā šā ziņojuma 22.1. apakšpunktā minētajiem pašvaldību sociālo pakalpojumu sniedzējiem vismaz 20 krīzes gadījumos, piemēram, sarežģītos, problemātiskos klientu, starpinstitucionālās sadarbības, iestādes iekšējās darba organizācijas u.c. gadījumos, kuru risināšanā iestādei nepieciešams ārējo ekspertu atbalsts;

44.7. pēc šā ziņojuma 44.6. apakšpunktā minētā pilotprojekta īstenošanas, ja nepieciešams, precizē šā ziņojuma 44.5. apakšpunktā minēto modeli.

45. Šā ziņojuma 29.4. apakšpunktā minētās atbalstāmās darbības ietvaros plānotais finansējuma saņēmējs nodrošina, ka atklātā, pārredzamā, nediskriminējošā un konkurenci nodrošinošā konkursa procedūrā izvēlēts pakalpojuma sniedzējs šā ziņojuma 22.1. un 22.2. apakšpunktā minētajai mērķa grupai:

45.1. organizē informatīvi izglītojošos pasākumus, tai skaitā darbnīcas, domnīcas un vasaras skolas par sociālā darba aktualitātēm un sociālā darba veikšanai nepieciešamo prasmju pilnveidei;

45.2. izstrādā un izdod periodisko izdevumu par sociālā darba aktualitātēm;

45.3. izstrādā un izdod grāmatu par aktuālajām sociālā darba teorijām un metodēm izmantošanai šā ziņojuma 29.1. apakšpunktā minētās darbības ietvaros;

45.4. nodrošina starpprofesionāļu un starpnozaru tematiskās diskusijas, lai nodrošinātu viedokļu apmaiņu par sociālā darba attīstībai un starpinstitucionālajai, starpnozaru sadarbībai aktuālajiem jautājumiem;

45.5. nodrošina vienas dienas reģionālos seminārus pašvaldību sociālā darba speciālistiem un sociālo pakalpojumu sniedzējiem, par aktualitātēm sociālā darba jomā, tai skaitā, par izmaiņām normatīvajos aktos;

45.6. sākot ar 2024. gadu nodrošina ikgadējās konferences organizēšanu par sociālā darba jomas aktualitātēm;

45.7. izstrādā informatīvo kampaņu stratēģijas un atbilstoši tām īsteno informatīvās kampaņas sabiedrības informēšanai par sociālā darba jomas aktualitātēm.

46. Šā ziņojuma 29.5. apakšpunktā minētās atbalstāmās darbības ietvaros plānotais finansējuma saņēmējs nodrošina, ka atklātā, pārredzamā, nediskriminējošā un konkurenci nodrošinošā konkursa procedūrā izvēlēts pakalpojuma sniedzējs:

46.1. izstrādā metodoloģiju monitoringa veikšanai par sabiedrības uzticēšanos pašvaldību sociālajiem dienestiem un atbilstoši izstrādātajai metodoloģijai, sākot ar 2023. gadu, vienu reizi gadā piecu gadu periodā veic sabiedrības uzticēšanās monitoringu sabiedriskās domas aptaujas veidā. Pēc katra monitoringa veikšanas sagatavo izvērtējumu, tai skaitā sniedz priekšlikumus sabiedrības uzticēšanās pašvaldību sociālajiem dienestiem veicināšanai, kā arī nodrošina katra izvērtējuma rezultātu izplatīšanu;

46.2. izstrādā metodoloģiju sociālo darbinieku darba apstākļu un atlīdzības sistēmas izvērtējuma veikšanai un atbilstoši izstrādātajai metodoloģijai veic izvērtējumus par sociālo darbinieku darba apstākļiem un par atlīdzības sistēmu. Pēc katra izvērtējuma veikšanas sniedz priekšlikumus sociālo darbinieku darba apstākļu un atlīdzības sistēmas pilnveidei, kā arī nodrošina katra izvērtējuma rezultātu izplatīšanu;

46.3. izstrādā metodoloģiju sociālā darba prakses izpētei pašvaldībās dažādos Latvijas reģionos un atbilstoši izstrādātajai metodoloģijai, veic izvērtējumu par sociālā darba praksi dažādās pašvaldībās Latvijas reģionos. Pēc izvērtējuma veikšanas, sniedz priekšlikumus sociālā darba prakses pilnveidei pašvaldībās, kā arī nodrošina izvērtējuma rezultātu izplatīšanu.

47. Šā ziņojuma 29.6. apakšpunktā minētās atbalstāmās darbības ietvaros plānotais finansējuma saņēmējs nodrošina, ka atklātā, pārredzamā, nediskriminējošā un konkurenci nodrošinošā konkursa procedūrā izvēlēts pakalpojuma sniedzējs veic plānotā projekta *ex-post* izvērtējumu, ietverot vismaz projekta sasniegto rezultātu un ietekmes novērtējumu, kā arī novērtējumu par sociālā darba klientu grupu, kuri saņem šā ziņojuma 22.1. apakšpunktā minētās mērķa grupas sniegtos un nodrošinātos pakalpojumus, aktuālajām vajadzībām un izaicinājumiem turpmākai sociālā darba attīstībai. Pēc izvērtējuma veikšanas sniedz priekšlikumus par nepieciešamajiem ieguldījumiem un pasākumiem sociālā darba attīstībai Latvijā, kā arī nodrošina *ex – post* izvērtējuma rezultātu izplatīšanu.

48. Plānotais finansējuma saņēmējs, nodibinot civildienesta vai darba tiesiskās attiecības ar plānotā projekta īstenošanas personālu un vadības personālu un paredzot tam atlīdzības izmaksas, nodrošina, ka šis personāls tiek nodarbināts normālu vai nepilnu darba laiku, tai skaitā atlīdzībai var piemērot daļlaika attiecināmības principu. Ja personāla atlīdzībai piemēro daļlaika attiecināmības principu, veic personāla darba laika uzskaiti par nostrādāto laiku un veiktajām funkcijām.

49. Īstenojot projektu, plānotais finansējuma saņēmējs:

49.1. ne retāk kā reizi gadā izlases veidā pārbauda šā ziņojuma 29.1.3. apakšpunktā minētās supervīzijas un ar tām saistītos dokumentus;

49.2. pakalpojumu (uzņēmuma) līgumos, kurus slēdz šā ziņojuma 29.1. 29.2., 29.3., 29.4., 29.5. un 29.6. apakšpunktā minētās atbalstāmās darbības īstenošanai, avansa maksājumus var paredzēt ne vairāk kā 20 procentu apmērā no attiecīgā līguma summas;

49.3. no pašvaldībām atgūtos izdevumus, kas nav izlietoti atbilstoši šā ziņojuma nosacījumiem, izmanto šā ziņojuma 31. punktā minēto izmaksu segšanai;

49.4. uzkrāj datus par šādiem horizontālā principa “Vienlīdzība, iekļaušana, nediskriminācija un pamattiesību ievērošana” rādītājiem:

49.4.1. izglītoto personu par vienlīdzīgu iespēju aspektiem (dzimumu līdztiesība, invaliditāte, vecums vai etniskā piederība un pamattiesības) skaits;

49.4.2. sniegto ekspertu konsultāciju par dzimumu līdztiesības, personu ar invaliditāti vienlīdzīgu iespēju, vecuma nediskriminācijas, etniskās u.c. piederības un pamattiesību jautājumiem, tostarp par tiesiskajiem un praktiskajiem aspektiem skaits;

49.4.3. izstrādāto vai pilnveidoto izglītības programmu, metodisko līdzekļu, vadlīniju, mācību līdzekļu, tai skaitā digitālo, skaits, kuros ir integrēti vienlīdzīgu iespēju jautājumi (dzimumu līdztiesība, invaliditāte, vecums vai etniskā piederība un pamattiesības);

49.5. uzkrāj un reizi gadā iesniedz sadarbības iestādē datus atbilstoši ESF+ Regulas (Eiropas Parlamenta un Padomes Regula (ES) 2021/1057 (2021. gada 24. jūnijs), ar ko izveido Eiropas Sociālo fondu Plus (ESF+) un atceļ Regulu (ES) Nr. 1296/2013) 1.pielikumam, kas nosaka, ka informācija uzkrājama gan par kopējiem iznākuma, gan par kopējiem tūlītējiem rezultātu rādītājiem, ja informācija par tiem nav pieejama reģistros un valsts informācijas sistēmās;

49.6. nodrošina informācijas un publicitātes pasākumus, kas noteikti Regulā Nr. 2021/ 1060 un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināma komunikācijas un vizuālās identitātes prasību ievērošana;

49.7. savā tīmekļa vietnē ne retāk kā reizi sešos mēnešos ievieto aktuālu informāciju par plānotā projekta īstenošanu;

49.8. nodrošina, ka plānotajā projektā sniegtais atbalsts attiecībā uz šā ziņojuma 22. punktā minēto mērķa grupu, izņemot šā ziņojuma 29.1.3. apakšpunktā minētās supervīzijas, netiek finansēts, kā arī to nav plānots finansētno citiem valsts, pašvaldības vai ārvalstu finanšu atbalsta instrumentiem.

50. 4.3.5.4. pasākumam ir tieša ietekme uz horizontālo principu “Vienlīdzība, iekļaušana, nediskriminācija un pamattiesību ievērošana”, un plānotā projekta iesnieguma vērtēšanā tiks piemērots specifiskais atbilstības kritērijs. Attiecībā uz projekta vadības un īstenošanas personālu tiks nodrošināti vispārīgi un specifiski horizontālā principa “Vienlīdzība, iekļaušana, nediskriminācija un pamattiesību ievērošana” pasākumi.

51. 4.3.5.4. pasākuma ietvaros plānoto projektu īsteno no 2022. gada 1. septembra un ne ilgāk par 2029. gada 31. decembri[[14]](#footnote-14).

52. Plānotā projekta īstenošanas vieta ir Latvijas Republikas teritorija.

53. Pēc 4.3.5.4. pasākuma īstenošanas noteikumu apstiprināšanas (tiks izstrādāti un virzīti apstiprināšanai pēc Eiropas Savienības fondu 2021.—2027. gada plānošanas perioda vadības likumam pakārtoto horizontālo tiesību aktu spēkā stāšanās) un Kohēzijas politikas fondu vadības informācijas sistēmā iesniegtā, izvērtētā un apstiprinātā projekta iesnieguma, tiek slēgta vienošanās ar sadarbības iestādi par projekta īstenošanu. Divu mēnešu laikā pēc vienošanās par projekta īstenošanu noslēgšanas finansējuma saņēmējs iesniedz sadarbības iestādē maksājumu pieprasījumu par plānotajā projektā veiktajiem izdevumiem, kas radušies laika posmā no šā ziņojuma 35. punktā minētā attiecināmības perioda sākuma līdz vienošanās par projekta īstenošanu noslēgšanai.

54. 2022. gadā 4.3.5.4. pasākuma īstenošanai nepieciešamo finansējumu indikatīvi 85 915 *euro* apmērā pirms projekta iesnieguma apstiprināšanas sadarbības iestādē Labklājības ministrija normatīvajos aktos noteiktā kārtībā, kādā veic gadskārtējā valsts budžeta likumā noteiktās apropriācijas izmaiņas, lūgs pārdalīt, pamatojoties uz Ministru kabineta 2018. gada 17. jūlija noteikumu Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas” 24.2. apakšpunktu, no budžeta  resora „74. Gadskārtējā valsts budžeta izpildes procesā pārdalāmais finansējums” programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai””. 4.3.5.4. pasākuma īstenošanai nav iespējams aizņemties finanšu līdzekļus no Labklājības ministrijas pamatdarbības apakšprogrammas (projekta apstiprināšana tiek prognozēta 2022. gada nogalē vai 2023. gada janvārī), kā rezultātā aizdoto finansējumu nebūs iespējams pārgrāmatot atpakaļ 2022. gada Labklājības ministrijas budžetā, vienlaikus pakļaujot riskam pamatdarbības funkciju veikšanu.

55. 4.3.5.4. pasākumā komercdarbības atbalsts atbilstoši Komercdarbības atbalsta kontroles likuma 5. pantā minētajām raksturojošām pazīmēm nav attiecināms uz:

55.1. šā ziņojuma 29.1.1. un 29.1.2. apakšpunktā minētās darbības ietvaros plānoto atbalstu:

55.1.1. pakalpojuma sniedzējam, jo izglītības iestādes tiks izvēlētas iepirkuma procedūrā;

55.1.2. šā ziņojuma 22.1. apakšpunktā minētajiem sociālo pakalpojumu sniedzējiem un 22.3. apakšpunktā minētajiem sociālā darba studiju programmu studentiem, izņemot sociālo pakalpojumu sniedzējus, kas nodarbojas ar saimnieciskām aktivitātēm un kuriem piešķirtais atbalsts kvalificējams kā komercdarbības atbalsts (turpmāk – atbalsta saņēmēji) un tiks sniegts saskaņā ar Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Komisijas regula Nr. 1407/2013);

55.2. šā ziņojuma 29.1.3. apakšpunktā minētās darbības ietvaros plānoto:

55.2.1. kompensāciju pašvaldībai par supervīziju nodrošināšanu pašvaldības sociālā dienesta un citu pašvaldības izveidoto sociālo pakalpojumu sniedzēju sociālā darba speciālistiem atbilstoši Sociālo pakalpojumu un sociālās palīdzības likuma 9. panta sestajā daļā noteiktajam;

55.2.2. atbalstu supervīzijas pakalpojuma sniedzējam, kas tiks izvēlēts iepirkuma procedūrā;

55.2.3. supervīzijas atbalstu šā ziņojuma 22.1. apakšpunktā minētajiem sociālo pakalpojumu sniedzējiem, kas nodarbināti pašvaldībās uz darba līguma pamata;

55.3. šā ziņojuma 29.2. apakšpunktā minētās darbības ietvaros plānoto atbalstu:

55.3.1. pakalpojuma sniedzējam, jo tas tiks izvēlēts iepirkuma procedūrā;

55.3.2. mācību atbalstu metodiku apguvei šā ziņojuma 22.1. apakšpunktā minētajiem sociālo pakalpojumu sniedzējiem, kas nodarbināti pašvaldībās uz darba līguma pamata, un 22.3. apakšpunktā minētajiem sociālā darba studiju programmu studentiem, izņemot sociālo pakalpojumu sniedzējus, kas nodarbojas ar saimnieciskām aktivitātēm un kuriem piešķirtais atbalsts kvalificējams kā komercdarbības atbalsts un tiks sniegts saskaņā ar Komisijas regulu Nr. 1407/2013;

55.3.3. e - mācību atbalstu metodiku apguvei, kas būs publiski pieejamas jebkuram interesentam;

55.4. šā ziņojuma 29.3. apakšpunktā minētās darbības ietvaros plānoto atbalstu:

55.4.1. pakalpojumu sniedzējiem, jo tie tiks izvēlēti iepirkuma procedūrā;

55.4.2. profesionālā atbalsta tīkla atbalstu šā ziņojuma 22.1. apakšpunktā minētajiem sociālo pakalpojumu sniedzējiem, kas nodarbināti pašvaldībās uz darba līguma pamata, kā arī pašvaldību sociālo pakalpojumu sniedzēju iestādēm;

55.5. šā ziņojuma 29.4., 29.5. un 29.6. apakšpunktā minēto darbību ietvaros plānoto atbalstu:

55.5.1. pakalpojumu sniedzējiem, jo tie tiks izvēlēti iepirkuma procedūrā;

55.5.2. informatīvi izglītojošu atbalstu sabiedrībai kopumā, tai skaitā 22.1. un 22.2. apakšpunktā minētajai mērķa grupai;

55.6. šā ziņojuma 29.7. un 29.8. apakšpunktā plānoto atbalstu plānotā finansējuma saņēmēja projekta personālam, jo Labklājības ministrija ir tiešās valsts pārvaldes iestāde, kas neveic saimniecisko darbību;

55.7. preču un pakalpojumu iegāde notiks konkurenci nodrošinošā, pārredzamā, nediskriminējošā un beznosacījumu konkursa procedūrā, kas atbilst publiskā iepirkuma principiem, un tādējādi tiks izslēgts komercdarbības atbalsts preču un pakalpojumu sniedzēju līmenī.

56. *De minimis* atbalstu šā ziņojuma 55.1.2. un 55.3.2. apakšpunktā minētajā gadījumā Labklājības ministrija kā plānotais finansējuma saņēmējs (turpmāk – atbalsta sniedzējs) sniedz saskaņā ar Komisijas regulu Nr. 1407/2013.

57. Pieņemot lēmumu par *de minimis* atbalsta piešķiršanu, atbalsta sniedzējs ievēro šādus nosacījumus:

57.1. *de minimis* atbalstu piešķir, ievērojot Komisijas regulas Nr.1407/2013 1. panta 1. punktā minētos nozaru un darbības ierobežojumus;

57.2. pirms lēmuma pieņemšanas par *de minimis* atbalsta piešķiršanu pārbauda, vai atbalsta saņēmēja minētais finanšu atbalsts nepalielina attiecīgajā fiskālajā gadā, kā arī iepriekšējos divos fiskālajos gados saņemtā *de minimis* atbalsta kopējo apmēru līdz līmenim, kas pārsniedz Komisijas regulas Nr.1407/2013 3. panta 2. punktā minēto. Izvērtējot atbalsta apmēru, jāvērtē saņemtais *de minimis* atbalsts viena vienota uzņēmuma līmenī. Viens vienots uzņēmums ir tāds uzņēmums, kas atbilst Komisijas regulas Nr. 1407/2013 2. panta 2. punktā minētajiem kritērijiem;

57.3. atbalsta pretendents, iesniedzot atbalsta sniedzējam pieteikumu *de minimis* atbalsta saņemšanai, pieteikumam pievieno sistēmā sagatavotās veidlapas izdruku vai norāda sistēmā izveidotās un apstiprinātās pretendenta veidlapas identifikācijas numuru saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem;

57.4. atbalsta saņēmējam piešķirto *de minimis* atbalstu nekumulē ar citu *de minimis* atbalstu un citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam;

57.5. ja atbalsta saņēmējs vienlaikus darbojas vienā vai vairākās nozarēs vai veic citas darbības, kas neietilpst Komisijas regulas Nr. 1407/2013 darbības jomā, tas nodrošina šo nozaru darbību vai izmaksu nodalīšanu saskaņā ar Komisijas regulas Nr. 1407/2013 1. panta 2. punktu.

58. Atbalsta sniedzējs *de minimis* atbalsta uzskaiti veic saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.

59. Atbalsta sniedzējs un atbalsta saņēmējs uzglabā informāciju par sniegto *de minimis* atbalstu atbilstoši Komisijas regulas Nr. 1407/2013 6. panta 4. punktam.

60. Lēmumu par *de minimis* atbalsta piešķiršanu var pieņemt saskaņā ar Komisijas regulas Nr. 1407/2013 7. panta 4. punktu un 8. pantu atbilstoši šo regulu darbības termiņam.

61. Par *de minimis* atbalsta piešķiršanas brīdi uzskata dienu, kad stājies spēkā lēmums par šā ziņojuma 57. punktā minētā atbalsta piešķiršanu.

62. Ja tiek konstatēts Komisijas regulas Nr. 1407/2013 prasību pārkāpums, atbalsta saņēmējam ir pienākums attiecīgajam atbalsta sniedzējam no līdzekļiem, kas ir brīvi no valsts atbalsta, atmaksāt visu projekta ietvaros saņemto *de minimis* atbalstu, kas piešķirts saskaņā ar attiecīgo regulu, atbilstoši Komercdarbības atbalsta kontroles likuma IV vai V nodaļas nosacījumiem.

63. 4.3.5.4. pasākuma darbības atbilst principa "Nenodarīt būtisku kaitējumu" (DNSH[[15]](#footnote-15)) nosacījumiem, jo plānotie ieguldījumi neparedz būtisku siltumnīcefekta gāzu emisiju pieaugumu, kā arī neradīs negatīvu ietekmi uz pielāgošanās klimata pārmaiņām mērķu sasniegšanu. Projekta atbalstāmo darbību ietekme uz pārējiem principa vides mērķiem ir nebūtiska.

64. Šā ziņojuma sagatavošanas brīdī nav noteikts Eiropas Savienības fondu 2021.–2027. gada plānošanas perioda ieviešanas regulējums, un tiek pieņemts, ka tas būtiski neatšķirsies no Eiropas Savienības struktūrfondu un Kohēzijas fonda 2014.–2020. gada plānošanas perioda regulējuma. Tomēr pastāv risks, ka būtisku izmaiņu gadījumā uzsāktās plānotā projekta atbalstāmās darbības nevarēs tikt attiecinātas no ESF+. Šādā gadījumā Labklājības ministrija nekavējoties informēs Ministru kabinetu, sagatavojot attiecīgu informāciju, kurā būs norādīts detalizēts apraksts par radušos situāciju un neatbilstības rašanās cēloņiem, finansiālo ietekmi uz valsts budžetu, kā arī tiks sniegts apraksts par turpmāko iespējamo risinājumu, lai turpinātu attiecīgā plānotā projekta īstenošanu. Plānotā projekta tālākā īstenošana vai tā pārtraukšana notiek, ievērojot Ministru kabinetā nolemto.

65. Ņemot vērā minēto, Labklājības ministrija aicina Ministru kabinetu atbalstīt 4.3.5.4. pasākumu kā ātrāk uzsākamo pasākumu Eiropas Savienības fondu 2021.–2027. gada plānošanas periodā.

Labklājības ministrs G.Eglītis

Krīgere, 67021561

[Inga.Krigere@lm.gov.lv](mailto:Inga.Krigere@lm.gov.lv)

Pielikums

**Plānotā projekta iesnieguma vērtēšanas kritēriji**

|  |  |  |  |  |
| --- | --- | --- | --- | --- |
| **1. VIENOTIE KRITĒRIJI** | | | **Kritērija ietekme uz lēmuma pieņemšanu**  (P, N) | |
| 1.1. | Plānotā projekta iesniegums atbilst informatīvajā ziņojumā par Eiropas Savienības kohēzijas politikas programmas Latvijai 2021.–2027. gadam 4.3.5. specifiskā atbalsta mērķa “Uzlabot vienlīdzīgu un savlaicīgu piekļuvi kvalitatīviem, ilgtspējīgiem un izmaksu ziņā pieejamiem pakalpojumiem; pilnveidot sociālās aizsardzības sistēmas, tostarp veicināt sociālās aizsardzības pieejamību; uzlabot ilgtermiņa aprūpes pakalpojumu pieejamību, efektivitāti un izturētspēju” 4.3.5.4.pasākuma “Profesionāla un mūsdienīga sociālā darba attīstība” (turpmāk – informatīvais ziņojums) noteiktajām specifiskajām prasībām:  a) plānotā projekta iesniedzējs atbilst informatīvajā ziņojumā noteiktajam plānotā projekta iesniedzēju lokam;  b) plānotā projekta īstenošanas termiņš atbilst informatīvajā ziņojumā noteiktajam termiņam. | P | |
| 1.2. | Plānotā projekta iesniedzējam Latvijas Republikā nav Valsts ieņēmumu dienesta administrēto nodokļu parādu, tajā skaitā valsts sociālās apdrošināšanas obligāto iemaksu parādi, kas kopsummā katram atsevišķi pārsniedz 150 *euro*. | P | |
| 1.3. | Plānotajam projekta iesniedzējam ir pietiekama īstenošanas un finanšu kapacitāte plānotā projekta īstenošanai. | P | |
| 1.4. | Plānotā projekta mērķis atbilst informatīvajā ziņojumā noteiktajam mērķim, definētie uzraudzības rādītāji nodrošina un apliecina mērķa sasniegšanu, uzraudzības rādītāji ir precīzi definēti, pamatoti un izmērāmi. | P | |
| 1.5. | Plānotā projekta iesniegumā plānotie sagaidāmie rezultāti ir skaidri definēti un izriet no plānoto darbību aprakstiem, plānotā projekta plānotās atbalstāmās darbības:  a) atbilst informatīvajā ziņojumā noteiktajam un paredz saikni ar attiecīgajām atbalstāmajām darbībām;  b) ir precīzi definētas un pamatotas, un tās risina plānotajā projektā definētās problēmas. | P | |
| 1.6. | Plānotā projekta iesniegumā paredzētais ES fonda finansējuma apmērs un intensitāte atbilst informatīvajā ziņojumā noteiktajam ES fonda finansējuma apmēram un intensitātei, iekļautās kopējās attiecināmās izmaksas un izmaksu pozīcijas atbilst informatīvajā ziņojumā noteiktajam, tai skaitā nepārsniedz noteikto izmaksu pozīciju apjomus un:  a) ir saistītas ar plānotā projekta īstenošanu,  b) ir nepieciešamas plānotā projekta īstenošanai (projektā norādīto darbību īstenošanai, mērķa grupas vajadzību nodrošināšanai, definētās problēmas risināšanai) un izvērtēta to lietderība,  c) nodrošina projektā izvirzītā mērķa un rādītāju sasniegšanu. | P | |
| 1.7. | Plānotā projekta iesniegumā ir ietverta informācija, kas apliecina dubultā finansējuma neesamību un plānoto demarkāciju un/ vai sinerģiju ar projekta iesniedzēja īstenoto (jau pabeigto) vai īstenošanā esošo projektu atbalsta pasākumiem vai citu subjektu īstenotiem projektiem vai atbalsta pasākumiem. | P | |
| 1.8. | Plānotā projekta iesniegumā ir identificēti, aprakstīti un izvērtēti projekta riski, novērtēta to ietekme un iestāšanās varbūtība, kā arī noteikti riskus mazinošie pasākumi. | P | |
| 1.9.[[16]](#footnote-16) | Plānotā projekta iesniegumā plānotie publicitātes un informācijas izplatīšanas pasākumi atbilst Kopējo noteikumu 50.pantā, normatīvajos aktos par kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027.gada plānošanas periodā" (turpmāk - Vadības noteikumi) un Eiropas Savienības fondu 2021.–2027. gada plānošanas perioda un Atveseļošanas fonda komunikācijas un dizaina vadlīnijās noteiktajam. | P | |
| 1.10. | Plānotā projekta iesniegumā norādītā mērķa grupa atbilst informatīvajā ziņojumā noteiktajam un ir identificētas mērķa grupas vajadzības un risināmās problēmas (attiecināms, ja prasības izvirzītas informatīvajā ziņojumā) | P | |
| 1.11. | Plānotā projekta iesniegumam ir pievienota projekta iesniedzēja izstrādāta procedūra, kā tas nodrošinās *de minimis* atbalsta sniegšanu | P | |
| **2. SPECIFISKIE ATBILSTĪBAS KRITĒRIJI** | | | **Kritērija ietekme uz lēmuma pieņemšanu**  (P, N) | |
| 2.1. | Plānotā projekta iesniegumā ir aprakstīts mērķa grupas (tai skaitā sociālā darba speciālistu, iestāžu, organizāciju un to struktūrvienību vadītāju, aprūpes speciālistu, personu, kas nodrošina ģimenes asistenta pakalpojumu, sociālā darba studiju programmu studentu, augstskolu mācībspēku) atlases mehānisms iesaistei izglītības programmu apguvē. | P | |
| 2.2. | Plānotā projekta iesniegumā ir aprakstīti starpdisciplinārās ekspertu komandas darbības modeļa pilotprojekta īstenošanas pamatprincipi un nosacījumi. | P | |
| 2.3. | Plānotā projekta iesniegumā ir aprakstīts teritoriālais griezums/ reģionālais pārklājums informatīvi izglītojošo pasākumu īstenošanai sociālo pakalpojumu sniedzējiem, tai skaitā sociālā darba speciālistiem, iestāžu, organizāciju un to struktūrvienību vadītājiem, aprūpes speciālistiem un personām, kas nodrošina ģimenes asistenta pakalpojumu, un sabiedrības izpratnes un informētības veicināšanai. | P | |
| 2.4. | Plānotajā projektā paredzēts nodrošināt projekta darbību un rezultātu labu pārvaldību. | P | |
| 2.5. | Plānotajā projektā ir paredzētas darbības, kas veicina vienlīdzību, iekļaušanu, nediskrimināciju un pamattiesību ievērošanu. | P | |

Piezīmes:

P – Precizējamais kritērijs, kritērija neatbilstības gadījumā atbildīgā iestāde lūdz plānoto finansējuma saņēmēju precizēt informāciju par projekta īstenošanu

Labklājības ministrs G. Eglītis

Krīgere, 67021561

[Inga.Krigere@lm.gov.lv](mailto:Inga.Krigere@lm.gov.lv)

1. 4.3.5.4. pasākuma saturs izstrādāts sadarbībā ar sociālajiem partneriem un nevalstiskajām organizācijām, tai skaitā projekta plānotās darbības tika prezentētas un izdiskutētas ar Latvijas Pašvaldību savienību, Latvijas lielo pilsētu asociāciju, Latvijas pašvaldību sociālo dienestu vadītāju apvienību un Latvijas sociālo darbinieku biedrību tiešsaistes sanāksmē, kas tika organizēta 2022. gada 3.martā. Tāpat projekta aktivitātes darbības tika prezentētas un izdiskutētas arī ar Latvijas Universitātes, Liepājas universitātes, Rīgas Stradiņa universitātes un Latvijas Universitātes, P. Stradiņa medicīnas koledžas pārstāvjiem tiešsaistes sanāksmē, kas tika organizēta 2022. gada 1. martā. [↑](#footnote-ref-1)
2. Līdzšinēji informācija nav uzskaitīta sadalījumā pēc dzimuma, to plānots uzkrāt projekta ieviešanas gaitā. [↑](#footnote-ref-2)
3. Eiropas Savienības struktūrfondu un Kohēzijas fonda 2014.—2020.gada plānošanas perioda darbības programmas “Izaugsme un nodarbinātība” 9.2.1. specifiskā atbalsta mērķa “Paaugstināt sociālo dienestu darba efektivitāti un darbinieku profesionalitāti darbam ar riska situācijās esošām personām” 9.2.1.1. pasākums “Profesionāla sociālā darba attīstība pašvaldībās” (turpmāk – 9.2.1.1. pasākums). [↑](#footnote-ref-3)
4. 9.2.1.1. pasākuma ietvaros “Baltic Institute of Social Sciences” veiktais pētījums: “Ex-ante izvērtējums pašvaldību sociālo dienestu darbības efektivitātes novērtēšanai” (turpmāk – *ex-ante* pētījums). [↑](#footnote-ref-4)
5. Darbinieku trūkumu un nepieciešamību pēc pieejamiem profesionālās kompetences pilnveides pasākumiem atspoguļo arī pēc administratīvi teritoriālās reformas 9.2.1.1. pasākuma ietvaros īstenotā 43 novadu sociālo dienestu vadītāju aptauja 2021. gada novembrī. Aptaujas rezultāti liecina, ka sociālo darbinieku nepietiekamība gandrīz visās jaunveidotajās pašvaldībās ir aktuāla problēma. Sociālo darbinieku trūkumu pašvaldību sociālajos dienestos un to struktūrvienībās apliecināja 65% aptaujāto. Sociālie darbinieki strādā pārslodzes apstākļos - aktīvo klientu lietu skaits mēnesī sociālajiem darbiniekiem visbiežāk ir 20-30, bet minētas arī 59 lietas. Vairāk kā puse respondentu atzinuši, ka viņu iestādē strādā sociālie darbinieki, kuriem nav likumam atbilstošas izglītības. Vairums sociālo darbinieku sociālajos dienestos sociālā darbinieka izglītību ieguvuši pirms 5 gadiem vai vēl agrāk. Sociālo dienestu vadītāju, kuri uzskata, ka vakanču problēma vēl vairāk aktualizēsies pēc dažiem gadiem, īpatsvars pieaudzis līdz 93%. Par aktuālām sociālā darba situācijām nepieciešamu prasmju trūkumu liecina fakts, ka 86 % sociālo dienestu vadītāji uzskata, ka viņu darbiniekiem ļoti aktuāla vai diezgan aktuāla ir jaunu profesionālu prasmju apguve. [↑](#footnote-ref-5)
6. Eiropas Savienības Eiropas Reģionālā attīstības fonda, Eiropas Sociālā fonda Plus, Kohēzijas fonda vai Taisnīgas pārkārtošanās fonda (turpmāk – Eiropas Savienības fondi) [↑](#footnote-ref-6)
7. Saskaņā ar aktuālo Programmas redakciju 4.3.5.4.pasākuma ietvaros nav plānots elastības finansējums. Elastības finansējuma daļa, kas attiecināma uz 4.3.5.4. pasākumu 1 672 337 *euro* apmērā (ESF+ finansējums), t.i., 15,7% no 10 599 500 *euro* (ESF+ finansējuma daļa), ir plānota 4.3.3.1.pasākuma “Bezdarbnieku, darba meklētāju un bezdarba riskam pakļauto personu kvalifikācijas un prasmju paaugstināšana” ietvaros, iezīmējot visu šī pasākuma finansējumu (47 850 000 *euro*) kā elastības finansējumu uz Labklājības ministrijas pārziņas 4.3.prioritātes “Nodarbinātība un sociālā iekļaušana” pasākumiem, lai nodrošinātu Programmā noteikto elastības finansējuma apjomu. [↑](#footnote-ref-7)
8. Atbalstāmo darbību uzsāk īstenot pēc tam, kad 9.2.1.1. pasākuma projekta ietvaros pabeidz Ministru kabineta 2019. gada 17. decembra noteikumos Nr. 686 "Darbības programmas "Izaugsme un nodarbinātība" 9.2.1. specifiskā atbalsta mērķa "Paaugstināt sociālo dienestu darba efektivitāti un darbinieku profesionalitāti darbam ar riska situācijās esošām personām" 9.2.1.1. pasākuma "Profesionāla sociālā darba attīstība pašvaldībās" īstenošanas noteikumi” noteiktās atbalstāmās darbības supervīziju nodrošināšanai īstenošanu (indikatīvi līdz 2023. gada 30.septembrim) [↑](#footnote-ref-8)
9. Saskaņā ar Eiropas Savienības fondu vadošās iestādes vadlīniju Nr. 1.2. "Vadlīnijas attiecināmo izmaksu noteikšanai Eiropas Savienības kohēzijas politikas programmas 2021.-2027. gada plānošanas periodā" 7.15. apakšpunktu. [↑](#footnote-ref-9)
10. Eiropas Parlamenta un Padomes regula (ES) Nr. 2021/1060 (2021. gada 24. jūnijs), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai. [↑](#footnote-ref-10)
11. Vienotās likmes apmērs saskaņots ar Finanšu ministriju 2022. gada 26. jūlijā. [↑](#footnote-ref-11)
12. Izmaksas, kas minētas šā ziņojuma 31.2. un 31.3. apakšpunktā. [↑](#footnote-ref-12)
13. Atbildīgā iestāde plāno izstrādāt un saskaņot ar vadošo iestādi apvienotu vienas vienības izmaksu standarta likmju aprēķina un piemērošanas metodiku supervīzijai, tai skaitā 4.3.5.4. pasākuma “Profesionāla un mūsdienīga sociālā darba attīstība” īstenošanai. Metodikas izstrāde un apstiprināšana tiks veikta pirms faktisko izmaksu veikšanas. [↑](#footnote-ref-13)
14. Šobrīd plānotā projekta īstenošana paredzēta no 2022. gada 1. septembra līdz 2028. gada 30. jūnijam. Ņemot vērā 2014. – 2020.gada Eiropas Savienības fondu plānošanas perioda pieredzi, kad dažādu iemeslu dēļ (piemēram, objektīva kavēšanās ar iepirkumiem, jaunu darbību īstenošana utt.) nepieciešams pagarināt pasākuma īstenošanas termiņu, savlaicīgi tiek paredzēta iespēja projektu īstenot līdz 2021. – 2027.gada plānošanas perioda finansēšanas perioda beigām. [↑](#footnote-ref-14)
15. DNSH - *do no significant harm* [↑](#footnote-ref-15)
16. Eiropas Parlamenta un Padomes 2021.gada 24.jūnija regula Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai; <https://eur-lex.europa.eu/legal-> content/LV/TXT/HTML/?uri=CELEX:32021R1060&qid=1625116684765&from=EN. [↑](#footnote-ref-16)